b"\n_START_ARTICLE_\nMihail Josifovi\xc4\x8d Gurevi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nGurevi\xc4\x8d se je rodil v dru\xc5\xbeino judovskega porekla in leta 1910 zaklju\xc4\x8dil osnovno \xc5\xa1olanje. Po tem se je vpisal v gimnazijo, kjer je \xc5\xbee pokazal odli\xc4\x8dno znanje in veselje do matematike, kar ga je usmerilo v \xc5\xa1tudij te naravoslovne vede na univerzo v Harkov. Zaradi vklju\xc4\x8ditve v revolucionarno gibanje je bil po prvem letu \xc5\xa1tudija izklju\xc4\x8den s fakultete. \xc5\xa0tudij je nadaljeval v Franciji, na Univerzi Montpellier. Usmeril se je na \xc5\xa1tudij aeronavti\xc4\x8dnega in\xc5\xbeeniringa na \xc3\x89cole Nationale Sup\xc3\xa9rieure de l'A\xc3\xa9ronautique et de l'Espace._NEWLINE_Prva svetovna vojna ga je ujela na obisku doma\xc4\x8dih v Rusiji. Tako je \xc5\xa1tudij zaklju\xc4\x8dil \xc5\xa1ele leta 1925, ko je diplomiral iz fizike in matematike na letalski akademiji Tehnolo\xc5\xa1kega in\xc5\xa1tituta v Harkovu._NEWLINE_Po kon\xc4\x8danem \xc5\xa1tudiju se je najprej zaposlil v dr\xc5\xbeavnem podjetju za vodovod in ogrevanje, kasneje, leta 1929 pa se je v Moskvi priklju\xc4\x8dil konstrukcijskemu biroju Polikarpova, kjer je sprva opravljal pomo\xc5\xbena dela, leta 1937 pa je postal vodja oblikovalske skupine._NEWLINE_Leta 1939 je skupaj z Artemom Mikojanom ustanovil konstrukcijski biro Mikojan-Gurevi\xc4\x8d za na\xc4\x8drtovanje bojnih letal. Marca 1942 se je biro preimenoval v OKB MiG (Osoboe Konstruktorskoe Biro), ANPK MiG (Aviacioni nau\xc4\x8dno-proizvodstveni kompleks) in OKO MiG. Do leta 1957 je bil podpredsednik dru\xc5\xbebe in pomo\xc4\x8dnik glavnega konstruktorja, po tem letu pa je postal glavni konstruktor._NEWLINE_Leta 1964 je dokon\xc4\x8dal doktorat tehni\xc4\x8dnih znanosti in nadaljeval z delom na novih letalih. Njegov zadnji izdelek je bil slavni sovjetski lovec MiG-29._NEWLINE_Za svoje dose\xc5\xbeke je ve\xc4\x8dkrat prejel dr\xc5\xbeavno nagrado SZ (1941, 1947, 1948, 1949, 1953), leta 1957 je postal heroj dela Sovjetske zveze, leta 1962 pa je prejel nagrado Lenina."